Heger, Eduard, predseda vlády SR (2022-05-20):
Ďakujem veľmi pekne, pán podpredseda. Dámy a páni, veľmi pozorne som si vypočul rozpravu k prvému čítaniu, teda k návrhu zákona, ktorý sme schválili v stredu na vláde, a dovoľte mi, aby som teda aj možno reagoval na niektoré veci, ale povedal hlavne pár faktov, aby bolo jasné ako vlastne tento vznikal, a možno vyvrátil niektoré informácie, ktoré tu v pléne zaznievali a neboli pravdivé. V prvom rade chcem povedať, že tento návrh zákona, alebo vôbec celá toto pomoc vznikala v priebehu niekoľkých mesiacov rokovaní na koalícii, v rámci koalície, a vlastne už keď sme došli k dohode troch koaličných strán, bolo úplne jasné, bolo to koncom apríla, bolo úplne jasné, že musíme túto pomoc oznámiť, a vlastne sme aj so stranou SaS jasne sa dohodli, že chceme ich na palube a budeme radi ďalej o tom rokovať, ale túto pomoc proste oznámiť musíme, pretože ľudia na ňu čakajú a čakali na ňu dostatočne dlho. Takže bolo už úplne načase, aby táto pomoc prišla jednak na vládu a aby prišla do parlamentu. To je prvý dôležitý fakt, a preto je tu aj v skrátenom konaní, aby čo najrýchlejšie mohla byť doručená ľuďom, aby mohla pomôcť, pretože vidíme, že tá inflácia naozaj je vysoká, historická za dvadsať rokov, a, samozrejme, je potrebné teda tú pomocnú ruku podať. Ďalšia dôležitá vec, ktorá vlastne prichádza do tohto celého obrazu, je práve rodinná politika, ktorá má silné miesto v programovom vyhlásení vlády. A to silné miesto v programovom vyhlásení vlády má preto, lebo mala silné miesto aj v programoch jednotlivých koaličných strán. A som veľmi rád, že práve skrze aj tento návrh riešime túto silnú časť nášho programového vyhlásenia vlády a naprávame krivdu, ktorá tu dlhé roky bola, žiaľ, tolerovaná, prehliadaná, dokonca živená vládami sociálnych demokratov, ak to tak poviem, v úvodzovkách. Pretože práve tieto strany, ktoré majú plné ústa slov, chýbajú im skutky. Áno, posledné dva roky bolo obdobím, kde sa jasne ukázalo, kto svojimi skutkami potvrdzuje slová, svoje slová, a kto nie. No, a dnes to vieme aj na tomto prípade ukázať práve na stranách sociálnej demokracie, ktoré, samozrejme, majú príležitosť podporiť tento návrh, ktorý je silne prorodinný, ale hľadajú si tisíc výhovoriek, kvôli ktorým to nechcú podporiť. Sú to výhovorky technického charakteru, naozaj drobnosti, čiže jednoznačne výhovorky. A keď teda chcem, krátko by som len povedal k tej krivde, ktorá tu dlhé roky bola ponechávaná, napriek tomu že to boli hospodársky najlepšie roky pre Slovensku a bolo dostatok peňazí na to, aby sa táto krivda odstránila, tak to práve tieto strany sociálnej demokracie neurobili. A ako príklad uvediem napríklad prídavky na dieťa, kde za osem rokov vlády SMER-u, čiže Roberta Fica a Petra Pellegriniho, pridali rodinám 1,85 eura za osem rokov. My dnes tu prinášame návrh, ktorý túto sumu navýši okamžite o 25 euro, takmer 25 euro, 25 eur. A na druhej strane daňový bonus, daňový bonus za osem rokov vlády SMER-u bol navýšený o 1,69 eura. Opäť pripomínam, v historicky najlepších rokoch, hospodársky, pre Slovensko, čiže tu vidíte, ako slová sa nestretávajú so skutkami. A práve my v tomto čase chceme podať pomocnú ruku ľuďom na Slovensku pri inflácii a navyšujeme túto pomoc o 70 približne, alebo to je zaokrúhlene 75 eur. Takže tu je ten, ten veľký rozdiel medzi vládami Roberta Fica a našou vládou. Čo už len poviem, pretože aj v tejto rozprave zaznievalo veľa takých, by som povedal, technických informácií. Ale v skutočnosti tento návrh je veľmi jednoduchý. Stojí na troch čiastkach, ktoré sa teda, ako som povedal, navyšujú, jedna sa pridáva. A sú to čiastky, ktoré sú smerované na pomoc rodinám. Takže môžeme tu hľadať všelijaké zámienky a hovoriť o tom, že by to mohlo byť také alebo onaké. Ako úprimne, myslím si, že každý, kto sedí v tejto sále ako skúsený politik, rozumie, že politika je umenie možného. A ja si dovolím naozaj povedať veľmi, veľmi presvedčivo, že toto je dohoda, náročná dohoda. Všetci ste videli, ako vznikala. Áno, vznikala dlho, rodila sa dlhšie, ako mala, ale narodila sa. Je to umenie možného a práve takú sme priniesli sem do parlamentu. A myslím si, že to je široká dohoda aj z hľadiska obsahu, ale aj z hľadiska podpory. A kto sa chce priznať k podpore rodiny, tak sa môže veľmi jednoznačne, pretože tento návrh, ako som povedal, je jednoduchý a má v sebe tie parametre, ktoré, ktoré rodinám pomôžu a, zopakujem dôležité, odstránia tú krivdu. Na záver už len poviem, v čo dúfam, že kríza pominie. A veríme, že pominie pomerne rýchlo, áno, nebude to otázka týždňov ani mesiacov. Vidíme, že ešte budúci rok čakajú, vlastne očakávame zvýšenie cien energií, hlavne za plyn, pretože tá sa stanovuje práve podľa cien tohto roka budúci rok, aj keď máme regulované. A preto som rád, že tu bude aj tá trvalá pomoc pre rodiny, ktorá pomôže aj budúci rok ešte s nárastom energií a inflácie, ale veríme, že táto kríza pominie. Veríme, že aj inflácia sa vráti do takých tých štandardných úrovni pod 2 %. Ale čo ma teší, je, že ostane pomoc rodinám. A tak je to správne. Takže, ešte raz, verím tomu, že v tomto pléne každý, kto chce podporiť rodinnú politiku, môže ju podporiť práve pri hlasovaní o prvom, ale potom následne aj druhom čítaní a dať takto, jasne sa priznať k tomu, že mu na rodine záleží nielen slovom, ale aj skutkom. Ďakujem veľmi pekne, skončil som.